Document ID: /roh_data/filtered/fineweb-2-filterrobots_roh.jsonl.gz/67305

Suenter dus onns pausa sfurzada, ubain be ina pitschna festa cun restricziuns da corona, ha la processiun tradiziunala da Sontgilcrest a Domat puspè gì lieu - pervi da la prognosa da plievgia dentant pir il suentermezdi. Quatter altars decorads pumpus, in tarpun da pastg cun ina lunghezza d'in kilometer e mez sco era bancs da fanestras ed entradas da chasas decoradas cun statuas e fluras fan or da quest di insatge spezial. Sco ina da las paucas vischnancas catolicas festivescha Domat Sontgilcrest tenor tradiziun la gievgia suenter la dumengia da la trinitad.
La cumpagnia da mats, la musica da Domat ed ils tamburs da Domat collavuran quest di. En il center stat la regurdientscha vi da l'instituziun dal sacrament d'altar. La festa cumenza gia la saira avant cun la retirada. La gievgia la damaun baud cumenza il di da festa cun il resvegl dal guardian da notg ed ils tamburs.
Sontgilcrest d'avant 125 onns
La festa da Sontgilcrest ha ina lunga tradiziun a Domat. Las emprimas fotografias ch'existan èn da l'onn 1897, pia 125 onns veglias. Quellas aveva fatg in fotograf oriund da la Germania ch'aveva a Cuira in atelier. Sco Theo Haas che posseda las fotografias ha scrit en la gasetta «Ruinaulta», saja da far quint ch'il fotograf era vegnì il di dals 17 da zercladur 1897 cun il tren da Cuira a Domat e transportà uschia l'equipament grev. Questa lingia da tren da la Viafier retica era lura pir in onn veglia.